Eiropas Parlamenta rezolūcija par Bulgārijas pievienošanos Eiropas Savienībai (2006/2114(INI))



Oficiālais Vēstnesis 316 E , 22/12/2006 Lpp. 0117 - 0121



P6_TA(2006)0511 Bulgārijas pievienošanās Eiropas Parlamenta rezolūcija par Bulgārijas pievienošanos Eiropas Savienībai (2006/2114(INI)) Eiropas Parlaments, - ņemot vērā Parlamenta 2005. gada 13. aprīlī sniegto piekrišanu Bulgārijas Republikas pieteikumam kļūt par Eiropas Savienības dalībvalsti [1], - ņemot vērā Līgumu par Bulgārijas Republikas un Rumānijas pievienošanos Eiropas Savienībai [2], kas parakstīts 2005. gada 25. aprīlī (Pievienošanās līgums), - ņemot vērā Parlamenta daudzās rezolūcijas un ziņojumus par Bulgāriju kopš pievienošanās sarunu sākuma, - ņemot vērā Komisijas regulāros ziņojumus par Bulgārijas gatavību pievienoties un jo īpaši Komisijas 2006. gada 26. septembra paziņojumu "Pārraudzības ziņojums par Bulgārijas un Rumānijas gatavību pievienoties Eiropas Savienībai" (COM(2006)0549), - ņemot vērā Reglamenta 45. pantu, - ņemot vērā Ārlietu komitejas ziņojumu un Pilsoņu brīvību, tieslietu un iekšlietu komitejas, kā arī Sieviešu tiesību un dzimumu līdztiesības komitejas atzinumus (A6-0420/2006), A. tā kā Parlaments atzinīgi vērtē Komisijas un Padomes apstiprinājumu tam, ka Bulgārija ir pietiekami sagatavojusies, lai 2007. gada 1. janvārī kļūtu par ES dalībvalsti; B. tā kā Bulgārija pieteicās dalībai Eiropas Savienībā 1995. gada 14. decembrī, to oficiāli atzina par kandidātvalsti 1997. gada 16. jūlijā, sarunas sākās 2000. gada 15. februārī, tā veiksmīgi noslēdza pievienošanās sarunas 2004. gada 14. decembrī, parakstīja Pievienošanās līgumu 2005. gada 25. aprīlī un ir to ratificējusi, un kopā ar Rumāniju noslēgs vēsturisko piekto ES paplašināšanās kārtu; C. tā kā reformu virzība, ātrums un ritms ir bijis pastāvīgs un pats modernizācijas process ir jāuzskata par ieguvumu, ne tikai par priekšnosacījumu, lai pievienotos ES; D. tā kā Bulgārijas milzīgie sasniegumi pārmaiņu procesā neapšaubāmi ir pelnījuši atzinību, jo īpaši Bulgārijas iedzīvotāju neizmērojamā pacietība, ar kādu viņi uzņēma līdz šim nepieredzētu politisku un ekonomisku pasākumu virkni; E. tā kā, tāpat kā daudzās citās dalībvalstīs, ir skaidrs, ka reformu process Bulgārijā turpināsies vēl daudzus gadus pēc pievienošanās, bet ir jomas, kurām jāvelta īpaša uzmanība un kurās, iespējams, veicami papildu pasākumi, lai veicinātu savlaicīgu rīcību; F. tā kā, pamatojoties uz Pievienošanās līgumā paredzētajiem pārejas pasākumiem un citām pilnvarām, valstu valdību ziņā ir lemt par migrācijas jautājumiem, kā, piemēram, ierobežojumiem brīvai darbaspēka apritei, un atzīstot, ka šis jautājums ir kļuvis aktuāls, ņemot vērā haotisku patvēruma un imigrācijas politiku vairākās dalībvalstīs, kas nav saistīta ar ES paplašināšanos, 1. apsveic Bulgāriju un atzinīgi vērtē šīs valsts pievienošanos 2007. gada 1. janvārī, sagaida, ka darbu savlaicīgi uzsāks Bulgārijas 18 Eiropas Parlamenta deputāti, kā arī Komisijas loceklis un šīs valsts ierēdņi ES iestādēs, un pauž atzinību par Bulgārijas novērotāju izcilo ieguldījumu Eiropas Parlamenta darbā kopš 2005. gada septembra; 2. apsveic Komisijas Paplašināšanās ģenerāldirektorātu par profesionālu un pašaizliedzīgu sniegumu, veicot pārraudzību, jo īpaši pēdējo gadu laikā, kad paātrinājās progress virzībā uz pievienošanos, un atzinīgi vērtē ģenerāldirektorāta līdzsvaroto Bulgārijas gatavības novērtējumu; 3. atzinīgi vērtē Bulgārijas prezidenta 2006. gada 29. oktobra vēlēšanu rezultātus; mudina prezidentu turpināt virzību uz integrāciju Eiropas Savienībā un īstenot šādai virzībai nepieciešamās reformas; vienlaikus pauž nožēlu par to, ka vēlēšanās sevi spēcīgi apliecināja pret integrāciju ES vērsti spēki, un aicina prezidentu otrā pilnvaru termiņa laikā pievērsties to Bulgārijas pilsoņu problēmām, kuri ir kritiski noskaņoti pret Bulgārijas pievienošanos ES; 4. atzīmē jomas, kurās nepieciešama turpmāka virzība, steidzamu un pastāvīgu nepieciešamību sasniegt reālus rezultātus, kā arī dažādus aizsardzības un citus papildu pasākumus, kas vajadzības gadījumā ir pieejami, lai risinātu ieilgušas grūtības; aicina Bulgārijas iestādes nekavējoties un apņēmīgi rīkoties, lai novērstu vai mazinātu vajadzību īstenot šādus pasākumus, uzstāj, ka Parlamentam nepārtraukti jāpiedalās uzraudzības pasākumos, un pieprasa, lai Komisija arī turpmāk pilnībā iesaista Parlamentu, apsverot iespēju piemērot drošības klauzulas noteikumus, jo Komisijas priekšsēdētājs ir piekritis nodrošināt Parlamenta līdzdalību gadījumā, ja tiek piemērota Akta par pievienošanās nosacījumiem 39. panta drošības klauzula, atliekot pievienošanos līdz 2008. gadam; 5. mudina dalībvalstis, kuras to vēl nav izdarījušas, steidzami ratificēt Pievienošanās līgumu; Politiskie kritēriji 6. uzstāj, ka ikvienai nozarei ir jābūt maksimāli pārredzamai, tai skaitā privatizācijas, konkursa un valsts iepirkuma procedūru norisei, iecelšanai un paaugstināšanai amatā valsts dienestā un tiesu iestādēs, kā arī jebkura līmeņa tiesvedībai, lai veicinātu labu pārvaldību, efektivitāti un sabiedrības uzticību; 7. pieprasa stiprināt Bulgārijas ombuda pilnvaras, lai tas spētu labot administratīvas kļūdas un darboties kā korupcijas novēršanas mehānisms, tādējādi, iespējams, palielinot iestāžu darbības pārredzamību; 8. slavē Bulgārijas iestāžu pastāvīgos centienus nodrošināt saistību izpildi tieslietu un iekšlietu jomā, kā arī pasākumus, kas īstenoti, lai cīnītos pret organizēto noziedzību un korupciju un lai pabeigtu tiesu iestāžu reformu; sagaida, ka tiks enerģiski īstenoti tādi pasākumi kā policijas izmeklētāju labāka apmācība attiecībā uz pirmstiesas izmeklēšanu, pretkorupcijas stratēģijas labāka koordinēšana starp iesaistītajām iestādēm un valsts pārvaldes inspekciju institucionālās kompetences stiprināšana un ka šo pasākumu īstenošana sniegs reālus, uzskatāmus rezultātus, tai skaitā veiksmīgi izvirzītas apsūdzības nopietnu noziegumu līdzdalībniekiem un šo personu notiesāšanu; 9. sagaida, ka īpaša vērība nekavējoties tiks pievērsta Komisijas pēdējā uzraudzības ziņojumā norādītajiem kritērijiem, lai novērstu jebkuru aizsardzības mehānismu iespējamu izmantošanu; pieprasa efektīvāk rīkoties, lai identificētu, pakļautu kriminālvajāšanai un konfiscētu organizētās noziedzības līdzdalībnieku līdzekļus; turklāt uzstāj, ka ir jāsasniedz reāli rezultāti, izpildot sodus un veicot kriminālvajāšanu lietās par nelikumīgi iegūtu līdzekļu legalizēšanu; 10. atzinīgi vērtē uzlabojumus policijas un drošības dienestu organizācijā un pārvaldē, īstenojot jauno Likumu par Iekšlietu ministriju; pieprasa paplašināt īpašo uzdevumu policijas vienības, kuras iesaistītas cīņā pret organizēto noziedzību, korupciju — jo īpaši uz robežas —, narkotiku un cilvēku tirdzniecību, turklāt pieprasa uzlabot atalgojumu un dienesta apstākļus, izcilu virsnieku strauju paaugstināšanu amatā un vismūsdienīgākā ekipējuma nodrošināšanu; vienlaikus dalībvalstīm tiek lūgts nodrošināt specializētu apmācību policijas virsniekiem ar īpašām zināšanām un šo virsnieku turpmāku norīkošanu Bulgārijas policijas dienestā, lai palīdzētu izmeklēt vēl neatklātus noziegumus, kas izpelnījušies plašu ievērību, un ierobežotu noziedzīgo aprindu vadoņu iespējas rīkoties; 11. slavē pārmaiņas, kas notikušas prokuratūras dienestā, stājoties amatā jaunajam ģenerālprokuroram, tai skaitā operatīvu rīcību un pasākumus, lai novērstu priekšlaicīgu izmeklēšanas izbeigšanu; pieprasa izstrādāt tiesību normas, lai no pienākumu izpildes atstādinātu tos maģistrātus, par kuru darbību tiek veikta disciplināra izmeklēšana, un nesaudzīgi vērsties pret prokuroriem, kuri kavējuši taisnīgu tiesu vai nepamatotu iemeslu dēļ izbeiguši lietu izskatīšanu; 12. atzinīgi vērtē lēmumu nodrošināt piekļuvi slepenā dienesta dokumentiem — pasākumu, kas palīdzēs stiprināt sabiedrības uzticību un demonstrēs nepārprotamu atsacīšanos no pagātnes, — un iesaka šā procesa kontroli uzticēt objektīvai, bezpartejiskai un respektablai komisijai; 13. atkārtoti pieprasa uzlabot dzīves un higiēnas apstākļus bērnunamos, kā arī aprūpes iestādēs personām ar garīgo un fizisko spēju traucējumiem, atzīstot, ka pašreizējie projekti un prioritātes pietiekami nenodrošina šajās iestādēs esošo cilvēku vajadzības, un tāpēc pieprasa, lai ar stacionāro aprūpi saistītu problēmu risināšana kļūst par valsts mēroga prioritāti, īstenojot augstākas kvalitātes, rūpīgi pārdomātas programmas, kas ļautu atteikties no stacionārās aprūpes, un apgūstot kohēzijas fondus, lai nodrošinātu apjomīgus un reālus uzlabojumus ēku, dzīves apstākļu un aprūpes jomā; atkārtoti pieprasa veicināt reformas tiesību aktos, kuri attiecas uz adopcijas kārtību; 14. atzīst, ka daudz ir padarīts čigānu integrācijas jomā, un pieprasa veikt vēl mērķtiecīgākus pasākumus, lai uzlabotu čigānu valodu prasmi, nodrošinātu viņiem labāku piekļuvi augstākajai izglītībai, profesionālajai izglītībai un nodarbinātībai, kā arī nodrošinātu viņiem labāku veselības aprūpi un ģimenes plānošanas iespējas, tajā pašā laikā iedrošinot viņus darīt visu iespējamo, lai adaptētos plašākā sabiedrībā un izmantotu viņiem sniegtās iespējas; 15. aicina Komisiju gan pirms, gan pēc pievienošanās stingri uzraudzīt to, kā Bulgārija pilda saistības attiecībā uz mazākumtautību aizsardzību, un tāpēc iekļaut šo jautājumu nesen izveidotajā pēcpievienošanās sadarbības un pārbaudes sistēmā; Saimnieciskie kritēriji 16. apsveic Bulgāriju ar valsts pastāvīgu saimnieciskās dzīves augšupeju, kas nodrošinājusi IKP pieaugumu 6,1% apmērā, augstākas faktiskās algas, bezdarba samazināšanos (8,7 %) un izcilus rezultātus ārvalstu tiešo investīciju jomā; turklāt uzver, cik nozīmīga ir pārdomāta makroekonomikas politika un strukturālās reformas, lai saglabātu stabilitāti un turpinātu samazināt tirdzniecības un tekošo norēķinu deficītu, kā arī stimulētu izaugsmi un nodarbinātību; 17. pieprasa strādāt intensīvāk, lai uzlabotu situāciju Bulgārijas mikroekonomikā un veicinātu privātā sektora, jo īpaši MVU, attīstību, kas balstītos uz pārredzamu, tiesisku, administratīvu un regulējošu sistēmu un elastīgākiem tiesību aktiem nodarbinātības jomā; 18. pauž bažas par to, ka turpina pastāvēt neredzami šķēršļi ārvalstu investoriem; uzstāj, ka konkursa procedūrām un regulējošiem pasākumiem jābūt pārredzamiem, objektīviem un viegli saprotamiem; mudina Bulgārijas valdību risināt problēmas, kas saistītas ar nespēju savlaicīgi pieņemt administratīvus lēmumus, jo tas var apdraudēt investīcijām labvēlīgas vides veidošanos Bulgārijā; iesaka izmantot nodokļu atvieglojumus, lai veicinātu investīciju pieplūdumu, kā arī uzlabotu ierēdņu un uzņēmēju savstarpējo saskarsmi un atklātumu; Acquis communautaire 19. apsveic Bulgārijas iestādes ar to, ka drīzumā tiks pabeigta daudzu komplicētu pasākumu īstenošana lauksaimniecības jomā; atzīst nozīmīgos panākumus, kas sasniegti dzīvu dzīvnieku tirdzniecības un dzīvnieku labturības jomā, kur jāievēro visaugstākie standarti, piemēram, pārvadājot un kaujot dzīvniekus, kā arī apstrādājot dzīvnieku izcelsmes blakusproduktus; uzsver, cik liela nozīme ir tam, lai, Bulgārijai pievienojoties ES, pilnībā funkcionētu pārstrādes sistēma, un sagaida, ka tā arī notiks; pieprasa pabeigt nepieciešamo robežkontroles punktu izveidi un veikt visstingrākos pasākumus, lai kontrolētu klasiskā cūku mēra un citu dzīvnieku slimību izplatību, jo īpaši, ja ir apdraudēta sabiedrības veselība vai pārtikas piegāžu drošība; 20. uzstāj, lai Bulgārija izmanto iespēju ieviest augstākus lidostu un lidojumu drošības standartus, ņemot vērā terorisma draudu specifiku, kad uzbrukumu vienai valstij var veikt, izmantojot citas valsts drošības procedūru nepilnības; mudina steidzami un pārbaudāmi pabeigt visus korektīvos pasākumus, lai novērstu nepilnības lidojumderīguma un lidaparātu apkopes, ekspluatācijas kārtības un apkalpes licencēšanas jomā; 21. atkārtoti aicina Padomi un Komisiju nodrošināt, lai Bulgārija pilda savas saistības attiecībā uz Kozlodujas spēkstacijas 3. un 4. bloka slēgšanu, kā to paredz 30. pants Aktā par Bulgārijas Republikas un Rumānijas pievienošanās nosacījumiem, kas ir dalībvalstu parlamentu ratificētā Pievienošanās līguma sastāvdaļa; aicina ES iestādes turēt dotos solījumus attiecībā uz finansējuma piešķiršanu Bulgārijai EUR 210 miljonu apmērā laikposmā no 2007. līdz 2008. gadam, lai slēgtu Kozlodujas spēkstaciju; 22. uzsver, cik nozīmīga ir ES līdzekļu pareiza pārvaldība un kontrole, lai nodrošinātu finanšu godīgu, mērķtiecīgu un efektīvu izlietojumu, piemērojot procedūras, kas pieejamas un viegli saprotamas ar birokrātiju nesaistītām personām; 23. norāda, ka jomās, kur pirmajos trīs gados pēc pievienošanās varētu veikt pagaidu pasākumus, līdzīgi pasākumi tika īstenoti pēc ES iepriekšējās paplašināšanās kārtas, no kuriem labumu gūtu visas iesaistītās puses; pauž vēlmi, lai šie mehānismi tiek piemēroti tikai konkrētās jomās; norāda, ka atbilstīgus pasākumus ES politikas pienācīgas darbības nodrošināšanai var atcelt tikai tad, ja ir pilnībā izpildīti Komisijas noteiktie kritēriji; 24. apsveic Bulgāriju ar ieguldījumu, ko tā devusi, garantējot reģiona un starptautisko stabilitāti un drošību, jo īpaši kā NATO dalībvalsts, un uzskata, ka Bulgārijas un ASV nolīgums par militārā nodrošinājuma izmantošanu apliecina patiesu piederību transatlantiskajai aliansei; 25. turpina paust atbalstu bulgāru medmāsām un palestīniešu ārstam, kuri kopš 1999. gada atrodas apcietinājumā Lībijā; uzstāj, ka pašlaik notiekošā lietas otrreizējā izskatīšana ir jāpabeidz ātri un ar apmierinošu rezultātu un ka Lībijas iestādēm pēc tam jānodrošina atbilstīga kompensācija par to, ko šiem nevainīgajiem cilvēkiem ir nācies pārciest; * * * 26. uzdod priekšsēdētājam nosūtīt šo rezolūciju Padomei, Komisijai, dalībvalstu valdībām un parlamentiem, kā arī Bulgārijas Republikas valdībai un Nacionālajai asamblejai. [1] OV C 33 E, 9.2.2006., 409. lpp. [2] OV L 157, 21.6.2005., 11. lpp. --------------------------------------------------